Робърт Бърнс
Песен

Превод от английски: Владимир Свинтила, 1992

chitanka.info

Днес е тук, утре там — няма спиране, Вили.

Днес е тук, утре там — все така, ден за ден.

О, ела и кажи, ти мой скитнико мили,

че си същия ти, че не си променен.

Зимен вятър над нас от морето повея.

Изпровождах те аз на брега този ден.

Вече пролет дойде: той ще дойде със нея —

иде тя за леса, иде Вили за мен.

Обуздай, о, море, свойта кипнала пяна!

Ах, как страшно бучиш в тая черна тъма!

Успокой своя танц, о, вълни разлюляна,

понеси, ветре мой, моя скитник дома.

Но за мен, ако той е забравил,

нека нивга не спре твоят яростен вой.

Надалече от мен той в морето да плава,

а пък аз да умра с мисълта, че е мой.

Днес е тук, утре там — няма спиране, Вили.

Днес е тук, утре там — все така, ден за ден.

О, ела и кажи, ти мой скитнико мили,

че си същия ти, че не си променен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.